Urmareste Modifică dimensiunea fontului: Play

Bucureşti, 10 mar /Agerpres/ - Preşedintele Camerei Deputaţilor, Valeriu Zgonea, a afirmat joi că foarte puţine comisii permanente din Parlament înţeleg rolul pe care îl au organizaţiile neguvernamentale în luarea deciziilor.



"De cele mai multe ori, foarte puţine comisii permanente de la Cameră şi Senat înţeleg schimbarea rolului pe care îl au ONG-urile în participarea activă şi în luarea deciziilor, în fundamentarea luării deciziei de către parlamentari în promovarea unui proiect de lege. Mai pe româneşte asta înseamnă că vremurile în care administraţia publică centrală îşi făcea de cap singură în numele statului a apus. Din acest punct de vedere societatea pe care o construim, în prezent, trebuie să fie una inclusivă şi participativă, la care fiecare să poată să contribuie pentru interesul general, dar pentru ca acest lucru să cunoască o transpunere concretă în realitate, adică să existe o implicare activă a societăţii în procesul de luare a deciziilor. Este absolut necesar ca cetăţenii, care susţin funcţionarea acestor instituţii prin taxele lor, dar şi reprezentanţii mediului de afaceri şi ai ONG-urilor să aibă acces liber şi necondiţionat la informaţie şi să poată influenţa procesul de decizie", a declarat Valeriu Zgonea, la evenimentul "Parlament deschis".



El a adăugat că în activitatea parlamentarilor nu trebuie să existe niciun fel de secrete şi aleşii să dea dovadă de o deschidere "totală" faţă de interesele legitime de informare ale cetăţenilor.



"Rolul principal al Parlamentului este de a face legi şi acestea trebuie făcute pentru oameni. Acesta este un motiv suficient de bun pentru a pune la dispoziţia publicului toate informaţiile relevante, dar şi la timp - este o problemă pe care trebuie să o înţelegem şi noi parlamentarii", a susţinut preşedintele Camerei Deputaţilor.



Zgonea a explicat că deciziile parlamentarilor sunt luate în baza unui proces dificil, complex, bazat pe negociere între partidele politice pe care oamenii de afară nu îl înţeleg şi de aceea trebuie explicat şi simplificat.



"Această opacitate şi complexitate în acelaşi timp a procesului de luare a deciziei în Parlamentul României ne pune într-o postură delicată, neexistând capacitatea de a explica procesele care duc la finalizarea unui proiect de lege. Înţelegând rolul pe care îl au noile tehnologii în administraţie, am decis să investim în resurse umane şi materiale importante în crearea acestor instrumente care să poată contribui semnificativ la transparentizarea activităţii şi implicit apropierea acestei instituţii de cetăţean. Mai devreme sau mai târziu, toate comisiile permanente din Parlament vor înţelege ce înseamnă live streaming - acesta este un proces obligatoriu în acest secol şi deceniu", a punctat Zgonea.



El a spus că îşi doreşte un Parlament cu proceduri şi mijloace de interacţiune publică mai transparente, cu metode de lucru mult mai suple - un Parlament modern, european şi eficient.



Evenimentul "Parlament deschis" se înscrie în contextul manifestărilor prilejuite de Ziua Internaţională a Datelor Deschise. Scopul manifestărilor este de transparentizare a activităţii instituţiilor publice şi de creştere a participării publicului la actul de guvernare. AGERPRES/(A - autor: Florentina Ştefănescu, editor: Andreea Rotaru)